Universis presentes litteras inspecturis, nos officialis Eduensis, notum facimus quod in nostra presentia propter hoc specialiter constitutus Guillermus dictus Aurifaber de Sancto Pancracio recognoscit publice ex certa scientia quod cum idem Guillermus teneretur domino Clementio, quondam capellano altaris beate Marie in ecclesia Eduensi, defuncto, in sex libris Viennensium tempore quo decessit idem Clementius, ut asserit idem Guillermus, obligatus, idem Guillermus de dictis sex libris cum viris venerabilibus decano et capitulo concordavit, ut asserit, in hunc modum: quod ipse Guillermus, ratione dictarum sex librarum, debet et tenetur, annis singulis in festo beati Michaelis, reddere et solvere dictis decano et capitulo, vel eorum mandato, septem solidos dicte monete, annui redditus, pro anniversario dicti Clementii annuatim in Eduensi ecclesia faciendo, quos septem solidos, ut dictum est persolvendos, dictus Guillermus assignat et assidet ipsis decano et capitulo ac ecclesie eorumdem Eduensi super vineam suam sitam subtus Coardum, inter viam que tendit a loco qui dicitur Baiole apud Coardum, et terram dicti Guillermi; item, et super ochiam suam sitam ante ecclesiam Sancti Pancracii Eduensis, juxta domum Johannis de Borbonio, clerici, in qua nunc moratur Petrus de Kadrellis, notarius curie Eduensis, volens et concedens idem Guillermus quod si ipse aut ille vel illi qui dictas vineam et oschiam pro tempore possidebunt seu possidebit in solutione dictorum septem solidorum, quod absit, deficerent, dicti decanus et capitulum aut eorum mandatum in dictis vinea et oschia pro dictis septem solidis, elapso dicto termino, possint et debeant vadiare. Hec autem omnia et singula supradicta promittit idem Guillermus per juramentum suum, etc. Datum et actum anno Domini Mº CCº septuagesimo septimo, mense decembri.